Tiistai-illan klo 20.30 -uutisälhetyksen sääennustuksen keskelle ilmestyi sadepilvien mukana yllätten erikoinen vieras - robottikamera. Samalla kun meteorologi Joonas Koskela ennustaa keskiviikon säätä ja aamun sateita maan lounaisosiin sadepilvien mukana ruutuun lipuu hiljaa iso pyörillä liikkuva kamera.

Meteorologi Koskela ei lähetyksessä heti huomaa tai ole ennustanut odottamatonta ilmiötä. Hän ennustaa paikoin sadekuuroja aluksi maan lounais- ja eteläosiin. Kun sadepilvet liikkuvat lounaasta itään, kamera on aivan keskellä ruutua ja peittää muutamaksi sekunniksi koko maan ja meteorologin.

Kamera peittää hetken katsojien ja meteorologin näköyhteyttä.

– Robottikamera peittää meidän näkyvyyttä tässä kohtaa, toteaa Koskela viileästi ennustaessaan pilvistä ja sateista säätä.

Sadepilvet siirtyvät päivän aikana koilliseen, kuten myös ennustamaton kamera, joka häviää ruudusta parissakymmenessä sekunnissa.

Inhimillinen tekijä puuttui ennustukseen

Robottikameran liikkeisiin vaikuttaa ilmanpaineiden sijaan tietokoneelle tehty ajokoodi tai ohjaamon nappuloiden painallus. Kamera lähti liikkeelle ruudun poikki toiseen pisteeseen virheellisen ajokoodin takia.

Neljän vuoden robottikamera-aikana vastaavanlaista on sattunut muutaman kerran, kerrotaan Yle Uutisten ohjaamosta.